Dómsmálaráðherra hyggst virkja rannsóknarnefnd almannavarna sem er sjálfstæð nefnd sem starfar í umboði Alþingis . Nefndinni er ætlað að rýna og meta framkvæmd almannavarnaraðgerða þannig að draga megi lærdóm af reynslunni og stuðla með þeim hætti að umbótum . Með þessu fyrirkomulagi er ætlunin að koma í veg fyrir að framkvæmdavaldið rannsaki eigin aðgerðir eða þeirra aðila sem starfa á ábyrgðarsviði þess . Ekki hefur verið sett reglugerð um útfærslu á verkefnum hennar og störfum sem hefur gert það að verkum að nefndin hefur aldrei tekið til starfa að fullu . Dómsmálaráðherra hefur gert ráðstafanir til að virkja nefndina og tryggja henni fjármuni til rannsóknar og skýrslugerðar í kjölfar óveðursins í síðustu viku sem og sett í algjöran forgang að ljúka við gerð reglugerðarinnar í komandi viku . Nefndin mun funda í þessari viku en henni er ætlað að rannsaka þær áætlanir sem stuðst var við þegar hættuástandið skapaðist og hvernig viðbragðsaðilar brugðust við , þar á meðal vaktstöðvar samræmdrar neyðarsvörunar , samhæfingar - og stjórnstöðvar , lögregla , ( aðgerðastjórn lögreglustjóra ) , slökkvilið , landhelgisgæsla og almannavarnanefndir . Í dómsmálaráðuneytinu er verið að leggja lokahönd á stefnu stjórnvalda í almannavarna - og öryggismálum til þriggja ára og er þess vænst að þeirri vinnu verði lokið á fyrri hluta næsta árs . Dómsmálaráðherra fjallaði um þetta á Facebook síðu sinni og í ræðu á Alþingi í dag .